b'\n_START_ARTICLE_\nPel\xc2\xb7l\xc3\xadcula de culte\n_START_PARAGRAPH_\nUna pel\xc2\xb7l\xc3\xadcula de culte \xc3\xa9s una pel\xc2\xb7l\xc3\xadcula generalment original que ha aconseguit un grup fortament devot de seguidors o aquella que continua sent popular amb el pas dels anys. El terme no designa ni un g\xc3\xa8nere en el sentit propi, ni una qualitat est\xc3\xa8tica, per\xc3\xb2 qualifica una pel\xc2\xb7l\xc3\xadcula en funci\xc3\xb3 de la manera particular de qui \xc3\xa9s rebuda pel p\xc3\xbablic o una part del p\xc3\xbablic. Amb freq\xc3\xbc\xc3\xa8ncia la pel\xc2\xb7l\xc3\xadcula no arriba a assolir l\'\xc3\xa8xit en la seva estrena, encara que no sempre \xc3\xa9s el cas. Una pel\xc2\xb7l\xc3\xadcula de culte posseeix un grup d\'admiradors, i \xc3\xa9s en general una pel\xc2\xb7l\xc3\xadcula que \xc2\xabo b\xc3\xa9 s\'estima, o b\xc3\xa9 es detesta\xc2\xbb, per\xc3\xb2 amb aquestes propietats no n\'hi ha prou per definir-la completament._NEWLINE_Una pel\xc2\xb7l\xc3\xadcula assoleix l\'estatus de ser considerada de culte a causa de la relaci\xc3\xb3 del p\xc3\xbablic amb la pel\xc2\xb7l\xc3\xadcula. Aix\xc3\xb2 fa que sigui dif\xc3\xadcil qualificar una pel\xc2\xb7l\xc3\xadcula com de culte; un \xc3\xa8xit continuat entre un conjunt d\'aficionats al cinema molts anys despr\xc3\xa9s de l\'estrena original de la pel\xc2\xb7l\xc3\xadcula \xc3\xa9s el factor clau d\'aquesta definici\xc3\xb3._NEWLINE_Moltes pel\xc2\xb7l\xc3\xadcules de culte s\xc3\xb3n de terror o ci\xc3\xa8ncia-ficci\xc3\xb3._NEWLINE_La pel\xc2\xb7l\xc3\xadcula del 1975 The Rocky Horror Picture Show (que combina elements de ficci\xc3\xb3 cient\xc3\xadfica, terror, transvestisme, incest i homosexualitat alhora que, de forma extraordin\xc3\xa0ria, \xc3\xa9s un musical) \xc3\xa9s considerada per molts com la primera pel\xc2\xb7l\xc3\xadcula de culte.\n_START_SECTION_\nVisi\xc3\xb3 general\n_START_PARAGRAPH_\nEl terme \xc2\xabpel\xc2\xb7l\xc3\xadcula de culte\xc2\xbb va apar\xc3\xa8ixer per primera vegada al llibre de Danny Peary, Cult Movies i no ha deixat de ser utilitzat fins avui, i ben sovint en sentits deformats respecte al sentit original. Una pel\xc2\xb7l\xc3\xadcula de culte \xc3\xa9s una pel\xc2\xb7l\xc3\xadcula que ha acabat reunint al seu voltant un p\xc3\xbablic m\xc3\xa9s aviat redu\xc3\xaft d\'admiradors, fidels i habitualment fan\xc3\xa0tics. \xc3\x89s una pel\xc2\xb7l\xc3\xadcula que pot ser font de fascinaci\xc3\xb3, d\'obsessi\xc3\xb3, i una cultura secund\xc3\xa0ria es pot construir al seu voltant._NEWLINE_Les pel\xc2\xb7l\xc3\xadcules considerades com cultes tenen habitualment un inter\xc3\xa8s restringit per\xc3\xb2 molt particular. Tenen sovint la reputaci\xc3\xb3 de ser obres exc\xc3\xa8ntriques, que no obeeixen a les regles del cinema tradicional, que recorre per exemple a t\xc3\xa8cniques narratives i de realitzaci\xc3\xb3 fora dels \xc2\xabcanons\xc2\xbb habituals del cinema, i/o que exploren temes considerats com marginals. Certs films cultes s\xc3\xb3n condemnats a un \xc3\xa8xit confinat, sobretot certes pel\xc2\xb7l\xc3\xadcules dolentes, el cercle d\'admiradors de les quals ser\xc3\xa0 sempre redu\xc3\xaft. Alguns han aconseguit tanmateix guanyar des de la seva estrena un reconeixement popular i de vegades fins i tot de la critica. Altres han superat el seu estatut \xc2\xabculte\xc2\xbb progressivament, acabant sent reconeguts plenament com a cl\xc3\xa0ssics._NEWLINE_En molts casos, les pel\xc2\xb7l\xc3\xadcules cultes han estat fracassos en el moment de la seva estrena. Fins i tot si han continuat al cartell cert temps, algunes pel\xc2\xb7l\xc3\xadcules han pogut trobar una popularitat duradora gr\xc3\xa0cies a la seva difusi\xc3\xb3 sobre altres canals- televisi\xc3\xb3 o internet- o altres suports- cassets, v\xc3\xaddeo, laserdiscs, dvd, etc. Algunes poden trobar llavors un \xc3\xa8xit que no havien conegut en el moment de la seva estrena, podent conduir a la prolongaci\xc3\xb3 de la seva explotaci\xc3\xb3 i a l\'augment del nombre de c\xc3\xb2pies posades en circulaci\xc3\xb3. Per exemple, la pel\xc2\xb7l\xc3\xadcula Que bonic que \xc3\xa9s viure (1946), de Frank Capra, va trobar la seva popularitat en v\xc3\xaddeo mentre que la seva explotaci\xc3\xb3 en sala havia estat un frac\xc3\xa0s. Harold i Maude de Hal Ashby, malgrat que no va aconseguir gaire recaptacions a la seva estrena en el cinema el 1971, ha esdevingut un \xc3\xa8xit al mateix temps m\xc3\xa9s que un fenomen de culte, despr\xc3\xa9s de les seves difusions televisades, i la seva sortida en v\xc3\xaddeo. M\xc3\xa9s recentment, es poden citar els exemples de El gran Lebowski (1998) de Joel i Ethan Coen i d\'Office Space de Mike Judge, frac\xc3\xa0s en la seva estrena, per\xc3\xb2 que el boca-orella va transformar en \xc3\xa8xit del lloguer de v\xc3\xaddeo._NEWLINE_Un bon nombre de pel\xc2\xb7l\xc3\xadcules cultes s\xc3\xb3n en el seu inici produccions independents de les quals els creadors no esperen generalment trobar l\'\xc3\xa8xit amb el gran p\xc3\xbablic. Carnival of Souls (1962) de Herk Harvey, Night of the Leaving Dead (1968) de George A. Romero, Pink Flamingos (1972) de John Waters, Basket Case (1982) de Frank Henenlotter, The Evil Dead (1981) i les seves dues continuacions, realitzats per Sam Raimi, o encara Eraserhead (1977) de David Lynch s\xc3\xb3n pel\xc2\xb7l\xc3\xadcules independents que han esdevingut pel\xc2\xb7l\xc3\xadcules de culte._NEWLINE_Una pel\xc2\xb7l\xc3\xadcula produ\xc3\xafda per un gran estudi tamb\xc3\xa9 es pot convertir en una pel\xc2\xb7l\xc3\xadcula de culte, en particular si, malgrat la seva naturalesa comercial, el seu \xc3\xa8xit tant en sales com en el mercat del v\xc3\xaddeo ha estat fluix, per\xc3\xb2 que ha estat venerat per un petit nombre de seguidors que busquen les seves perles cinematogr\xc3\xa0fiques. \xc3\x89s el cas per exemple de Freddy Got Fingered (2001) de Tom Green. Igualment el contingut d\'alguns films d\'assumptes foscos, estranys, de transgressi\xc3\xb3, o d\'altres tem\xc3\xa0tiques pr\xc3\xb2pies de suscitar la controv\xc3\xa8rsia poden ser determinants en el fet que una pel\xc2\xb7l\xc3\xadcula esdevingui de culte. De vegades, la recepci\xc3\xb3 p\xc3\xbablica d\'una pel\xc2\xb7l\xc3\xadcula de culte difereix una mica del que els seus productors preveien. Per exemple, la pel\xc2\xb7l\xc3\xadcula de gran pressupost Showgirls (1995), de Paul Verhoeven, on el sexe \xc3\xa9s omnipresent i que era en un inici concebuda com un drama que descriu la carrera d\'una noia que fa striptease a Las Vegas, va ser un frac\xc3\xa0s complet a la seva estrena, tant per la cr\xc3\xadtica com pel p\xc3\xbablic. La pel\xc2\xb7l\xc3\xadcula \xc3\xa9s avui l\'una de les preferides del p\xc3\xbablic homosexual i \xc3\xa9s vista com una com\xc3\xa8dia. Segons l\'escriptora Naomi Klein, el punt divertit de la pel\xc2\xb7l\xc3\xadcula ha aparegut en l\'explotaci\xc3\xb3 del v\xc3\xaddeo, sense que els comercials de MGM tinguessin al cap explotar aquesta idea. MGM es va fixar que el t\xc3\xadtol tenia un cert \xc3\xa8xit en v\xc3\xaddeo, ja que \xc2\xabla gent entre vint i trenta anys havien posat en marxa nits Showgirls, ir\xc3\xb2niques, en el transcurs de les quals es divertien, enfotent-se del gui\xc3\xb3 tan fluix com improbable de la pel\xc2\xb7l\xc3\xadcula i a fer crits de terror en el moment de les escenes de relacions sexuals "aer\xc3\xb2biques"\xc2\xbb_NEWLINE_Certes pel\xc2\xb7l\xc3\xadcules, encara que hagin recollit cr\xc3\xadtiques massivament positives i hagin estat \xc3\xa8xits de recaptaci\xc3\xb3, s\xc3\xb3n tanmateix considerades com de culte. Tenim un exemple en la visi\xc3\xb3 del futur sinistra, pertorbadora i ultraviolenta oferta per Stanley Kubrick a La taronja mec\xc3\xa0nica (A Clockwork Orange, 1971), una pel\xc2\xb7l\xc3\xadcula que va ser coronada per diversos premis i va ser nominat per a quatre Oscars, entre els quals el de la millor pel\xc2\xb7l\xc3\xadcula. Altres exemples: 2001: una odissea de l\'espai (2001: A Space Odyssey, 1968), de Stanley Kubrick igualment, Taxi Driver, (1976) de Martin Scorsese, Apocalypse Now (1979) de Francis Ford Coppola, Blade Runner (1982) de Ridley Scott, Vellut blau (1986) de David Lynch, o Pulp Fiction (1994) de Quentin Tarantino_NEWLINE_De vegades, hi ha pel\xc2\xb7l\xc3\xadcules que esdevenen de culte perqu\xc3\xa8 s\'han avan\xc3\xa7at al seu temps; troben un p\xc3\xbablic d\'admiradors tardanament una vegada que la seva originalitat est\xc3\xa0 reconeguda; \xc3\xa9s el cas del Fantasia (1940) dels estudis Walt Disney.'